КъохъулIэнур пщIэнукъым
Зэшищ псэурти, выгу зырыз яIэт. Выгу яIэ щхьэкIэ, щIащIэн яIэтэкъыми, къралэжь щыIэтэкъым, къелъэIуIамэ, ират фIэкIа. Зэшищым я нэхъыщIэр къэгубжьри, и выгур игъэсыжащ. ФIамыщIыр къэпым ирикIутэщ, и плIэм ирилъхьэри, щIалэр ежьащ. Гъуэгу тетурэ, зы жылэ дыхьэри, япэ зрихьэлIа унагъуэм ихьащ щIалэр. ЩIалэм Iэнэ къыхуащтащ. ХьэщIэр шха нэужь, хьэщIэщым зы пщащэ щIыхьащ, Iэнэр щIихыжын хуейти.
— ДахэкIей, — жиIащ щIалэм, — жэщыр фи хьэщIэщым щисх хъунукъым — Iуэху пIэщIэгъуэ къыспоплъэ. Мы къэпыр хьэщIэщым къызонэ. Къэпыщхьэр фымытIатэ — фыхущIегъуэжынщ: къэпым илъым феплъ хъунукъым. Пщэдей къытезгъэзэнщи, къэпыр щIэсхыжынщ.
Ар жери, щIалэр хьэщIэщым икIыжащ. Пщащэр къытреч: «Сыт мы щIалэ хьэщIэм тщибзыщIыр?» — жери. И нысэм деж жэри, къэпым и гугъу хуищIащ.
— Къэпыщхьэр дыгъэтIати, илъым дегъэплъ, — жиIащ пщащэм.
— Сэ хьэщIэщым сихьэ хъунукъым — хабзэкъым, — идакъым нысэм.
Пщащэм хуэшэчакъым: жэри къэпыщхьэр итIэтащ, иплъэмэ — фIамыщIщ.
Къэпыщхьэр тIэтауэ къигъанэри, пщащэр щIэпхъуэжащ: «Телъыджэ си гугъати!» — жери.
ЩIалэм лъэныкъуэ зригъэзри, мэзым щIэсати, етIуанэ махуэм хьэщIэщым къихьэжащ. Къихьэжмэ — къэпыщхьэр тIэтащ. ПщIантIэм дыхьэри, утыкум иуващ щIалэр.
— Къэпыщхьэр фымытIатэ жысIатэкъэ! Къэпым фиплъэри, си дыщэр фIамыщI фщIащ. Къэпым илъам хуэдиз дыщэ къызэвмытыжмэ, бэлыхь фыхэздзэнщ, жылэм фахэзгъэIуэнщ: зи хьэщIэ едыгъуэж щыIэ! — япиубыдащ щIалэм.
— Дыщэ къэп дэнэ къитхын? — гузэващ унагъуэр. — СыткIэ арэзы ухъун? Дыщэ къытпумыубыд закъуэ, сытри пхуэтщIэнщ, — къыжраIащ щIалэм.
— Дыщэ фимыIэмэ, къэпыщхьэр зытIэтар къызэфт, — ядэгушыIащ щIалэр.
ЩIалэ нэутхэр ягу ирихьащ унагъуэм. Къэпыщхьэр зытIэтар япхъурати, пIалъэ къратри, къаутIыпщыжащ щIалэр. ПIалъэр къэсри, щIалэм пщащэр къишащ.
Пщащэ дахэкIейр я пщIантIэ щыдишэм, щIалэм и къуэшитIыр къыпежьащ: «Дэнэ къипха мы тхьэIухудыр?» — жари.
— ТхьэIухуд фыхуеймэ, щхьэж и выгу вгъэсыжи, фежьэ: мы пщащэр фIамыщIкIэ къэсхъуэжащ, — жиIащ я шынэхъыщIэм. ЗэшитIым я выгухэр ягъэсыжри, зэрехьэжьащ, фIамыщI къэп зырыз я плIэм иралъхьэри.
Зэрехьэжьа щхьэкIэ, тхьэIухуд фIамыщIкIэ къезыхъуэжын ягъуэтакъым, я пэр къыпылэлу къагъэзэжащ.
Къэрмокъуэ Хьэмид.
